Folketing
2000-05-25

Jamen igen fortrængningsmekanismer fra jasigerne. Selvfølgelig foregår det da ikke uafhængigt af hinanden. Der er da sammenhæng mellem tingene. Der er da en sammenhæng mellem Niceforhandlingerne og så ØMU'en. Med den integration, der skal besluttes i Nicetraktaten - jeg kender ikke traktaten endnu, og derfor kan jeg ikke sige, om vi stemmer ja eller nej til den - er det da indlysende nok, at der er sammenhæng i tingene. Det med, at man piller en enkelt ting ud og siger, at det lever sit helt eget isolerede liv, jamen det er jo det, som jasiden har gjort siden 1972, og det er naivt, det er utroværdigt. Folk tror ikke på det. Tingene hænger sammen, må jeg sige til fru Ulla Tørnæs. ØMU-debatten skal da sættes i sammenhæng med den almindelige unionsudvikling, med EU's almindelige udvikling, med Europas almindelige udvikling, og derfor kan man ikke afkoble debatten om ØMU'en fra debatten om den nye traktat.